
GUVERNUL REPUBLICII MOLDOVA
HOT Ă R Â R E nr.
din	2026
Chișinău

pentru aprobarea Regulamentului cu privire la 
publicitatea medicamentelor de uz uman
------------------------------------------------------------
În temeiul art. 157 alin. (3) lit. b)  din Legea nr. 153/2025 cu privire la medicamente (publicată în Monitorul Oficial al Republicii Moldova, 2025, nr. 372-374, art. 476), Guvernul HOTĂRĂȘTE:

Prezenta Hotărâre transpune parțial Titlul VIII „Publicitatea” și Titlul VIIIa „Informare și publicitate” din Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman publicată în Jurnalul Oficial al Uniunii Europene L 311 din 28 noiembrie 2001, CELEX: 32001L0083, așa cum a fost modificată ultima dată prin Regulamentul (UE) 2023/1182 al Parlamentului European și al Consiliului din 14 iunie 2023

1. Se aprobă Regulamentul cu privire la publicitatea medicamentelor de uz uman, conform Anexei.

2. Controlul asupra executării prezentei hotărâri se pune în sarcina Agenției Medicamentului și Dispozitivelor Medicale.

3. Prezenta hotărâre intră în vigoare peste trei luni de la data publicării în Monitorul Oficial al Republicii Moldova.

4. Cererile de  aprobare a materialului publicitar depuse până la data intrării în vigoare a prezentei hotărâri se examinează conform reglementărilor în vigoare la data depunerii cererii.


5. Materialele publicitare aprobate până la intrarea în vigoarea a prezentei hotărâri rămân valabile cu condiția că nu au apărut modificări la termenii autorizațiilor de punere pe piață.

6. Se abrogă Hotărârea Guvernului nr. 944/2018 pentru aprobarea Regulamentului cu privire la promovarea etică a medicamentelor.


Prim-ministru					Alexandru MUNTEANU

Contrasemnează:

Ministrul sănătății                                             Emil CEBAN
Aprobat
prin Hotărârea Guvernului nr.______/ 2026

REGULAMENTUL
[bookmark: _Hlk201587640]cu privire la publicitatea medicamentelor de uz uman

Prezentul Regulament transpune parțial titlul VIII „Publicitatea” din Directiva 2001/ 83/ CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman publicată în Jurnalul Oficial al Uniunii Europene L 311 din 28 noiembrie 2001, CELEX: 32001L0083, așa cum a fost modificată ultima dată prin Regulamentul (UE) 2023/ 1182 al Parlamentului European și al Consiliului din 14 iunie 2023.

Capitolul I
DISPOZIȚII GENERALE
1. Regulamentul cu privire la  publicitatea medicamentelor de uz uman (în continuare – Regulament) stabilește normele care reglementează activitățile de promovare etică și responsabilă a medicamentelor de uz uman, în vederea asigurării protecției sănătății publice și a utilizării în siguranță a acestora.
2. În sensul prezentului Regulament se aplică definițiile prevăzute în Legea nr. 153/2025 cu privire la medicamente, precum și următoarele noțiuni:

2.1.  eveniment de promovare a medicamentelor de uz uman – orice reuniune, întâlnire sau acțiune organizată de către deținătorul autorizației de punere pe piață (în continuare – DAPP)  ori de reprezentantul acestuia sau în numele acestuia, adresată profesioniștilor din domeniul sănătății, având ca scop promovarea medicamentelor de uz uman și care nu constituie o manifestare științifico-practică desfășurată în cadrul activităților de educație medicală continuă;
2.2. manifestare științifico-practică – reuniune planificată desfășurată în cadrul activităților de educație medicală continuă, destinată profesioniștilor din domeniul sănătății, care este organizată de entități profesionale (asociații, societăți) medicale, farmaceutice și stomatologice, ale căror evenimente sunt aprobate prin ordinul Ministrului Sănătății, și/sau sponsorizată de către  companiile farmaceutice, inclusiv congrese, conferințe științifice și științifico-practice, simpozioane, sesiuni științifice, mese rotunde, colocvii, școli de vară sau de iarnă, ateliere de lucru, formare sau instruire, cursuri și seminare de instruire, master-class-uri, webinare, workshop-uri care au caracter științific și/sau profesional;
2.3. material publicitar – orice mijloc utilizat cu scopul de a promova prescrierea, distribuirea, eliberarea, comercializarea sau consumul medicamentelor.
2.4. material educațional - material adresat publicului larg și/sau profesioniștilor din domeniul sănătății, care are ca obiectiv informarea publicului-țintă, suplimentar rezumatului caracteristicilor produsului (în continuare - RCP) și/sau prospectului pentru pacient/utilizator (în continuare - PP), asupra unei patologii sau a unui medicament, utilizat în scopuri științifice/educaționale, materialele din campaniile de conștientizare și care nu încurajează prescrierea, distribuirea, vânzarea, administrarea, recomandarea sau utilizarea medicamentului; programele de creștere a aderenței la tratament sunt încadrate ca materiale educaționale; Nu constituie materiale educaționale, în sensul prezentului Regulament, acele materiale care sunt parte a acţiunilor consolidate de management al riscului;
2.5. mostră – cantitate limitată de medicament furnizată gratuit profesioniștilor din domeniul sănătății, astfel încât acestea să se poată familiariza cu produsul și să dobândească experiență cu el;
2.6. profesioniști din domeniul sănătății – orice persoană care deține o calificare recunoscută oficial și certificare profesională, autorizată să exercite, în condițiile legii, activități medicale, stomatologice, farmaceutice, de îngrijire sau de sănătate publică, prevenție, diagnostic, tratament sau recuperare a sănătății pentru îmbunătățirea calității vieții pacienților;
2.7. promovare – orice activitate organizată, desfășurată sau sponsorizată de către DAPP/reprezentantul acestuia care încurajează prescrierea, distribuirea, eliberarea, recomandarea sau utilizarea de medicamente;
2.8. publicitate comparativă – publicitatea care identifică în mod explicit sau implicit un concurent al comerciantului ori unul sau mai multe produse oferite de un concurent;
2.9. publicitate înșelătoare – publicitatea care, în orice mod, inclusiv prin modul de prezentare, induce ori poate induce în eroare consumatorul de publicitate şi care, datorită caracterului înșelător, poate afecta comportamentul economic al consumatorului de publicitate sau care, din acest motiv, prejudiciază ori poate prejudicia un concurent al comerciantului;
2.10. publicitate subliminală – publicitatea în care sunt utilizați stimuli prea slabi pentru a fi percepuți în mod conștient, dar care pot influenta comportamentul consumatorului de publicitate;
2.11. publicitate pentru medicamente – orice mod de informare prin contact direct, activități de prospectare sau de stimulare destinate să promoveze prescrierea, eliberarea, vânzarea sau consumul de medicamente;
2.12. publicitate de tip reminder – publicitate prescurtată difuzată pe același canal de comunicare și în cadrul aceleiași campanii în care este prezentat materialul publicitar integral, al cărei scop este exclusiv menținerea medicamentului în atenția publicului;
2.13. reprezentant medical – persoană angajată sau contractată de către DAPP sau în numele acestuia care face vizite profesioniștilor din domeniul sănătății în scopul desfășurării unor activități de informare și/sau promovare a  medicamentelor;
2.14. reprezentant al deținătorului autorizației de punere pe piață privind publicitatea – persoană fizică sau juridică împuternicită de către DAPP să îl reprezinte în relație cu Agenția Medicamentului și Dispozitivelor Medicale (în continuare – AMDM) privind publicitatea și care poartă responsabilitatea respectării prevederilor actelor normative în domeniu.
2.15. obiecte promoționale – reprezintă bunuri, materiale informative sau alte articole cu sau fără valoare comercială semnificativă, oferite profesioniștilor din domeniul sănătății sau publicului larg de către DAPP/reprezentantul acestuia în contextul activităților de publicitate a medicamentelor.

3. Prevederile prezentului Regulament se aplică: 
3.1. DAPP, reprezentanților acestuia precum și sucursalelor cu care există o relație contractuală în vederea desfășurării activităților de publicitate;
3.2. persoanelor juridice străine care desfășoară activitate pe teritoriul Republicii Moldova prin sucursală, agenție, reprezentanță sau altă entitate fără personalitate juridică;
4. Regulamentul se referă la activitățile de promovare destinate publicului larg, precum și persoanelor calificate care, în cadrul activităților profesionale desfășurate, pot prescrie, furniza sau pot încuraja procurarea, distribuirea și/sau utilizarea unui medicament. 
5. Publicitatea pentru medicamente include modalitățile de promovare prevăzute la art. 114 alin. (1) din Legea nr. 153/2025 cu privire la medicamente, și nu se aplică informațiilor prevăzute la alin. (2) al aceluiași articol. 
6. AMDM evaluează și aprobă materialele publicitare și monitorizează publicitatea pentru medicamentele de uz uman, precum și pentru exercitarea controlului de stat asupra respectării prevederilor legale referitoare la promovarea medicamentelor de uz uman conform prevederilor Legii nr.153/2025 cu privire la medicamente.
7. Materialele publicitare aprobate prezintă inscripționat codul unic de identificare și data aprobării acestuia.
8. Principalele tipuri (forme) de publicitate prevăzute în anexa nr. 1 includ: 
8.1.  materiale tipărite: 
8.1.1. materiale cu caracter științific sau promoțional destinate profesioniștilor din domeniul sănătății.
8.1.2. materiale publicitare destinate publicului larg;
8.1.3. materiale educaționale destinate pacienților și organizațiilor/ asociațiilor acestora;
8.1.4. afișe, postere, invitații;
8.1.5. materiale cu caracter de tip reminder.
8.2.  publicitatea din domeniul audiovizual (radio și televiziune);
8.3.  panouri publicitare sau orice altă formă de publicitate exterioară, precum și orice formă de publicitate realizată prin alte canale de comunicare decât farmacii, cabinete medicale, servicii audiovizuale, presă scrisă;
8.4.  publicitatea online;
8.5.  oferirea de mostre;
8.6.  obiecte promoționale.
9. Promovarea medicamentelor de uz uman îndeplinește următoarele cerințe: 
9.1. este exactă, actualizată, echilibrată, echitabilă, obiectivă și suficient de completă pentru a da posibilitate celor cărora le este adresată să își formeze propria opinie cu privire la eficacitatea terapeutică a medicamentului în cauză;
9.2. se bazează pe evaluarea actualizată a tuturor dovezilor științifice relevante, să reflecte fidel aceste dovezi și să includă indicarea clară a referințelor. În cazul în care se fac trimiteri la cercetări preclinice (in vivo sau in vitro), acest fapt se menționează expres, iar referințele se prezintă clar și vizibil pentru a evita orice interpretare eronată; 
9.3. încurajează utilizarea rațională a medicamentului;
9.4. nu încurajează automedicația necontrolată sau utilizarea nerațională a medicamentului;
9.5. nu este înșelătoare, subliminală sau susceptibilă de a induce în eroare prin distorsionare, exagerare, omisiune sau prezentare selectivă a informațiilor;
9.6.  nu atribuie medicamentului sau substanței active proprietăți, calități sau efecte care nu sunt susținute prin dovezi științifice;
9.7. nu conține elemente discriminatorii pe criterii de rasă, sex, limbă, origine, apartenență etnică, naționalitate sau alte criterii similare;
9.8. respectă demnitatea umană și morala publică și să nu aduce atingere imaginii, onoarei sau vieții private a persoanelor.
10. Niciun material publicitar nu promovează utilizarea unui medicament în afara indicațiilor terapeutice autorizate și prevăzute în RCP și/sau PP, inclusiv prin sugerarea utilizării la categorii de pacienți pentru care nu există indicație aprobată.
11. Orice informație inclusă în materialul publicitar este susținută de referințe științifice clare, fără exagerări sau extrapolări nefundamentate științific.
Capitolul II
PUBLICITATEA ÎNȘELĂTOARE ȘI PUBLICITATEA COMPARATIVĂ
12. Pentru determinarea caracterului înșelător al publicității se iau în considerare toate caracteristicile acesteia în special următoarele elemente:
12.1. caracteristicile medicamentului, inclusiv natura, compoziția, indicațiile terapeutice, efectele, modul de utilizare, precum și rezultatele care pot fi așteptate în mod rezonabil în urma utilizării acestuia;
12.2. omiterea unor informații esențiale privind identificarea sau utilizarea medicamentului cu scopul de a induce în eroare persoanele cărora le este destinată publicitatea; 
12.3.  informații care, deși sunt prezentate cu acuratețe, pot induce în eroare prin impresia generală creată, sugerând o utilizare contrară indicațiilor terapeutice. În această categorie se includ, de exemplu, un material publicitar care prezintă imagini referitoare la conducerea autovehiculelor în cazul în care medicamentul prezentat poate să afecteze capacitatea de a conduce autovehicule.
13. Publicitatea comparativă adresată publicului larg este interzisă.
14. Publicitatea comparativă adresată persoanelor calificate să prescrie sau să elibereze medicamente este permisă numai dacă respectă cumulativ următoarele condiții:
14.1.  nu este înșelătoare, în sensul pct. 13 din prezentul capitol;
14.2. nu utilizează denumirea comercială a medicamentului concurent, este permisă doar menționarea denumirii comune internaționale;
14.3.  compară medicamente care au aceleași indicații terapeutice și aceeași formă farmaceutică;
14.4.  se bazează pe caracteristici esențiale, relevante, verificabile și reprezentative ale medicamentelor comparate;
14.5.  nu creează confuzie între cel care face publicitate și un concurent ori între denumirile comune internaționale sau alte semne distinctive ale acestora;
14.6.  nu discreditează sau denigrează marca, denumirea comună internațională, semnele distinctive ori activitatea unui concurent;
14.7.  nu profită în mod nejustificat de renumele unei mărci comerciale, de denumirea comună internațională sau de alte semne distinctive ale unui concurent și este susținută de dovezi verificabile sau orice alte caracteristici ale unui concurent, fără a avea dovezi în sprijinul celor afirmate.
15. Este interzisă folosirea materialelor publicitare în cadrul cărora este promovată utilizarea unor medicamente alături de altele cu denumiri comerciale similare. 
Capitolul III
PUBLICITATEA DESTINATĂ PUBLICULUI LARG
Secțiunea 1
Cerințe generale față de publicitatea destinată publicului larg
16. Publicitatea destinată publicului larg este permisă doar pentru medicamentele fără prescripție medicală (în continuare – OTC) și poate fi difuzată prin intermediul rețelelor de socializare, aplicațiilor mobile, platformelor online, paginilor web sau al altor aplicații digitale, cu respectarea cerințelor prezentului Regulament.
17. Publicitatea destinată publicului larg este interzisă în condițiile prevăzute la art. 116 din Legea nr. 153/2025 cu privire la medicamente.
18.  Orice publicitate destinată publicului larg include cumulativ:
18.1. cel puțin informațiile, prevăzute în art. 117 din Legea nr. 153/2025 cu privire la medicamente;
18.2.  o invitație explicită și lizibilă care să recomande utilizatorilor să consulte un profesionist din domeniul sănătății pentru mai multe informații  și să conțină mesajul adresat consumatorului „Acesta este un medicament. Citiți cu atenție prospectul. Dacă apar manifestări neplăcute, adresați-vă medicului sau farmacistului”. 
19. Prin derogare de la prevederile pct. 18, în cazul publicității de tip reminder, destinată publicului larg, materialul publicitar  conține o invitație clară de a citi cu atenție prospectul sau informațiile de pe ambalajul exterior însoțit de denumirea medicamentului sau denumirea comună internațională, dacă aceasta există, ori marca medicamentului.
20. Cerințele privind publicitatea pentru medicamentele homeopate și medicamentele tradiționale din plante sunt prevăzute la art. 126 din Legea nr. 153/2025 cu privire la medicamente.
21. Publicitatea pentru produsele homeopate include în mod obligatoriu avertizarea: „Acesta este un produs homeopat. Citiți cu atenție prospectul/ informațiile de pe ambalaj ”.
22. În cazul publicității de tip reminder, declarațiile prevăzute la pct. 21 se prezintă pe durata difuzării mesajului publicitar, în condiții care să asigure perceperea clară și lizibilă a acestora.
23. Materialele publicitare indică denumirea DAPP a sucursalei, reprezentanței sau a entității împuternicite care a comandat sau finanțat materialul publicitar.
24.  În publicitatea destinată publicului larg este interzisă menționarea indicațiilor terapeutice referitoare la următoarele afecțiuni: tuberculoză, boli cu transmitere sexuală, boli infecțioase grave, cancer, insomnie cronică, diabet, alte boli metabolice, afecțiuni cardiace și boli psihice.
25. Publicitatea destinată publicului larg pentru medicamente nu conține oferte promoționale sau referiri la discounturi, reduceri de preț ori prețuri speciale.
26. Sunt interzise afirmațiile care:
26.1.  exprimă violența, chiar și sub formă stilizată;
26.2.  folosesc diminutive sau alte cuvinte/ exprimări menite să declanșeze un răspuns emoțional din partea utilizatorilor;
26.3.  utilizează mesaje sau imagini preluate din campanii ale altor categorii de produse (cosmetice, suplimente alimentare, dispozitive medicale) sau ale altor entități (clinici medicale). 
26.4.  conțin fraze de genul: „Fără pericole pentru sănătatea dumneavoastră!”; „Medicamentul este lipsit de efecte adverse/ secundare”; „Numărul unu”; „Cel mai bun”; „Nu există remediu mai bun”; „Sigur”; „Te salvează de…”; „Maxim”; „Ai grijă să ai la îndemână”;
26.5.  să sugereze că medicamentul nu are nicio reacție adversă dacă acestea nu rezultă din RCP.
26.6.  califică drept „nou” un medicament disponibil pe piața farmaceutică a Republicii Moldova de mai mult de un an.
26.7.  sugerează că produsul este cel mai eficace sau mai eficient decât altele, deoarece induce în eroare utilizatorii în ceea ce privește beneficiile terapeutice ale medicamentului, în comparație cu cele asociate altor medicamente din aceeași categorie. 
26.8.  referitoare la faptul că medicamentul a fost produs în așa fel încât să aibă un conținut mai mic de reziduuri sau că este de calitate superioară față de un alt produs. 
26.9.  referitoare la rapiditatea acțiunii medicamentului sau rapiditatea absorbției dacă acestea nu rezultă din RCP.
Secțiunea a 2-a
Cerințe față de materialul publicitar tipărit
27. Suplimentar la prevederile de ordin general, din secțiunea 1, materialele publicitare tipărite destinate publicului larg pot conține:
27.1. numele DAPP-reprezentantului acestuia care a sprijinit realizarea materialului, fără nicio altă referire în afara datelor de identificare ale acesteia;
27.2. informații nepromoționale legate de sănătatea sau bolile oamenilor, cu condiția să nu existe referințe directe sau indirecte la medicamente specifice;
27.3. recomandări pentru creșterea calității vieții pacienților, dar fără a face referire la vreun medicament;
27.4. informații care nu încurajează automedicația sau utilizarea nerațională a medicamentelor.
27.5. informații obiective, realiste, argumentate, fără a exagera proprietățile, respectiv efectele curative ale medicamentelor.
28. Formatul publicității permite percepția clară a informației destinate consumatorului. Când sunt folosite note de subsol, acestea sunt evidente și au o mărime suficient de lizibilă.
29. Afișele și invitațiile, în cazul în care conțin denumirea comercială unui/unor medicamente, se supun reglementărilor privind materialele tipărite destinate publicului larg, inclusiv celei de a avea inscripționate numărul unic de identificare și data aprobării acestuia.
Secțiunea a 3-a
Cerințe față de publicitatea difuzată la radio și televiziune
30. Publicitatea pentru medicamente în domeniul audiovizual este permisă numai în cazul medicamentelor OTC.
31. Publicitatea pentru publicul larg a medicamentelor difuzată la radio și televiziune include în mod obligatoriu următoarele: 
31.1. denumirea comercială a medicamentului;
31.2. indicația terapeutică; 
31.3. mesajul sonor adresat consumatorului: „Acesta este un medicament. Citiți cu atenție prospectul. Dacă apar manifestări neplăcute, adresați-vă medicului sau farmacistului.” Mesajul apare scris pe ecran și este redat sonor la sfârșitul spotului publicitar timp de cel puțin 5 secunde sau pe tot parcursul spotului publicitar. Avertizarea menționată se va difuza în condiții care să asigure o percepție clară a mesajului, printr-o pronunțare normală, neaccelerată.
31.4. numărul unic de identificare și data aprobării, apărute la sfârșitul spotului. 
32. În cazul spoturilor difuzate la radio și televiziune, prin publicitate de tip reminder se înțelege clipul publicitar care îndeplinește cumulativ următoarele condiții: 
32.1. este o parte, o continuare și/sau o completare a aceleiași campanii publicitare pentru un anumit medicament, realizată în același timp și în cadrul aceluiași serviciu media audiovizual; 
32.2. reamintește publicului elemente din mesajul difuzat în spotul principal al campaniei publicitare; 
32.3. are o durată care nu depășește 10 secunde; 
32.4. conține numărul unic de identificare și data aprobării.
33. Prin derogare de la prevederile pct. 32, publicitatea de tip reminder pentru medicamente, difuzată la radio și televiziune, include denumirea medicamentului și o avertizare prescurtată „Acesta este un medicament. Citiți cu atenție prospectul”. 
34. Avertizările prevăzute la pct. 32 se difuzează în următoarele condiții: 
34.1. în cazul spotului principal, avertizarea se prezintă la sfârșitul spotului publicitar, vizual, un timp suficient pentru a se asigura o percepție clară; 
34.2. în cazul publicității de tip reminder, avertizarea se prezintă pe parcursul întregii difuzări a spotului publicitar, vizual, în condiții care să asigure o percepție clară a mesajului; 
35.  Este interzisă difuzarea de materiale publicitare pentru medicamente în emisiuni pentru copii sau în pauzele publicitare care preced ori urmează unor astfel de emisiuni.
36. Se interzice difuzarea materialelor publicitare pentru medicamente care sunt prezentate sau recomandate de:
36.1. profesioniști din domeniul sănătății;
36.2. organizații academice, științifice sau fundații;
36.3. personalități publice, culturale, științifice sau sportive;
36.4. alte persoane care, prin notorietatea sau celebritatea lor, pot încuraja consumul medicamentelor respective.
37. Este interzisă difuzarea de materiale publicitare pentru medicamente în care se sugerează că este necesar ca oricine să își suplimenteze dieta cu vitamine și minerale ori că astfel de medicamente pot să îmbunătățească funcții fizice ori mintale, sau că aceasta ar putea fi afectată în lipsa utilizării acestuia. 
38. Publicitatea pentru medicamente destinate slăbirii sau menținerii greutății corporale respectă cumulativ următoarele condiții:
38.1. să nu se adreseze persoanelor sub 18 ani și să conțină un avertisment scris și/sau sonor în acest sens; 
38.2. să nu fie difuzată în emisiunile pentru copii sau în pauzele publicitare care preced ori urmează unor astfel de emisiuni; 
38.3. să nu includă exemple sau reprezentări ale unor persoane prezentate ca fiind obeze înainte de utilizarea medicamentului;
38.4. să nu sugereze sau să afirme că a fi subponderal este adecvat sau de dorit. 
39. Formatul și prezentarea publicității asigură o informare clară și ușor de înțeles pentru public, cu transpunerea pe înțelesul pacienților a informațiilor relevante din RCP și/sau PP, fără denaturarea conținutului acestuia.
Secțiunea a 4-a
Publicitatea online
40. Publicitatea medicamentelor realizată online sau prin alte platforme digitale, indiferent de forma sub care se prezintă, este supusă aprobării prealabile de către AMDM și se desfășoară cu respectarea prevederilor generale aplicabile publicității destinate publicului larg, prevăzute în Capitolul III al prezentului Regulament.
41. Orice pagină web care promovează medicamente conține cel puțin informații cu privire la:
41.1. identitatea și adresa fizică și electronică a sponsorului (sponsorilor) paginii web;
41.2. referințe complete privitoare la sursa/ sursele tuturor informațiilor medicale incluse pe pagina web;
41.3. specificarea audienței-țintă a paginii;
41.4. numărul unic de identificare și data aprobării aplicată pe materialele publicitare digitale care sunt distribuite pe pagina web;
41.5. informații cu caracter nepromoțional privind educația pentru sănătate, caracteristicile bolilor, metodele de prevenire, screening și tratament, precum și alte informații destinate promovării sănătății publice. Aceste informații pot include referiri la opțiunile terapeutice, inclusiv medicamentoase, cu condiția ca prezentarea să fie obiectivă, fără a favoriza direct sau indirect un anumit medicament;
41.6. informații relevante despre alternative terapeutice, incluzând, dacă este cazul, intervențiile chirurgicale, dieta, modificarea comportamentală și alte intervenții care nu necesită utilizarea medicamentelor;
41.7. ultimele informații aprobate, PP  și/sau RCP, ale medicamentelor la care se face publicitate;
41.8. informații nepromoționale pentru pacienți și pentru publicul larg, cu privire la medicamentele din portofoliul OTC al DAPP
41.9. mesajul de avertizare adresat consumatorului „Acesta este un medicament. Citiți cu atenție prospectul. Dacă apar manifestări neplăcute, adresați-vă medicului sau farmacistului”. 
42. Materialele publicitare distribuite online sunt actualizate ori de câte ori apar modificări la termenii autorizației de punere pe piață (numele medicamentului, compoziția medicamentului, indicațiile terapeutice, dozajul și modul de administrare, informațiile de siguranță, ambalajul și etichetarea, DAPP, producătorul sau locul de fabricație) și/sau de practica medicală.

43. În cazul schimbărilor de ordin administrativ, de design, editorial și altele care nu au impact asupra informațiilor despre medicament, materialele publicitare se vor notifica la AMDM cu păstrarea numărului unic de identificare, fără a fi supuse procedurii de aprobare/reaprobare.
44. DAPP și/sau reprezentanții acestora asigură revizuirea informațiilor științifice și medicale postate pe website-urile proprii.
45. DAPP sau reprezentantul acestuia este responsabil pentru conținutul materialelor educaționale și promoționale elaborate și diseminate digital prin intermediul rețelelor de socializare, aplicațiilor mobile, al altor platforme online, paginilor web și panourilor publicitare.
46. Este interzisă publicitatea la medicamentele de uz uman prin e-mail sau telefonie mobilă, inclusiv prin servicii de mesagerie electronică (SMS).
Secțiunea a 5-a 
Campaniile de conștientizare/ prevenire a unor boli
47. Sunt încurajate campaniile din domeniul educației medicale, inclusiv:
47.1. destinate informării și educării publicului larg;
47.2. programele pentru creșterea aderenței la tratament;
47.3. de conștientizare și prevenire a bolilor.
48. Organizatorul campaniei asigură că materialele utilizate în cadrul acesteia:
48.1. nu conțin, direct sau indirect, mesaje publicitare pentru un anumit medicament;
48.2. nu încurajează utilizarea abuzivă, excesivă sau nejustificată a medicamentelor;
48.3. asigură informarea pacienților sau a publicului larg că decizia terapeutică aparține medicului;
48.4. nu restrâng gama opțiunilor terapeutice disponibile pentru boala respectivă.
49. Materialele educaționale care conțin link-uri active nu pot include trimiteri către pagini ce conțin materiale care nu au fost aprobate sau notificate în dependență de tipul acestuia, la AMDM.
Secțiunea a 6-a 
Cerințe specifice privind ofertele promoționale, distribuirea mostrelor și obiectelor promoționale
50. Se interzic ofertele promoționale pentru medicamente adresate publicului larg, inclusiv:
50.1. ofertele promoționale de tipul „la o cutie cumpărată, primești...” sau  „X + Y” și orice alte practici similare care implică acordarea de cadouri, reduceri sau beneficii legate de achiziționarea unui medicament;
50.2. distribuirea de vouchere, cupoane valorice sau tichete care permit obținerea unor medicamente gratuite sau la preț redus;   
50.3. furnizarea de mostre în scop publicitar publicului larg de către DAPP, reprezentantul legal al acestuia sau orice entitate ori persoană care acționează în numele acestuia, inclusiv în baza unui contract;
50.4. furnizarea de mostre în scop publicitar publicului larg de către unități farmaceutice sau alte societăți cu obiect de activitate comercială;
50.5. furnizarea de mostre pacienților prin intermediul publicațiilor distribuite direct, prin poștă sau prin includerea acestora în ambalajul publicațiilor
51. Prin derogare de la prevederile pct. 50, oferirea de obiecte promoționale către publicul larg este permisă numai cu respectarea cumulativă a următoarelor condiții:
51.1. obiectele promoționale sunt de valoare simbolică, și nu vor depăși valoarea stabilită conform Hotărârii Guvernului nr. 116/2020 privind regimul juridic al cadourilor;
51.2. sunt asociate promovării sănătății și a stării de bine;
51.3. obiectele promoționale nu constituie un stimulent direct sau indirect pentru achiziționarea medicamentului.
52. Obiectele promoționale pot fi inscripționate numai cu:
52.1. numele și logoul  DAPP/reprezentantului acestuia;
52.2. denumirea comercială sau DCI-ul medicamentului;
52.3. concentrația, forma farmaceutică și o declarare simplă a indicațiilor pentru a desemna categoria terapeutică a medicamentului.
53. Instituțiile medico-sanitare, clinicile, cabinetele medicale/ stomatologice, farmaciile sau alte organizații care furnizează servicii de sănătate nu pot integra în activitatea lor publicitate pentru medicamente de uz uman.
Capitolul IV 
PUBLICITATEA DESTINATĂ PERSOANELOR CALIFICATE SĂ PRESCRIE SAU SĂ ELIBEREZE MEDICAMENTE
Secțiunea 1
Cerințe generale față de publicitatea destinată persoanelor calificate să prescrie sau să elibereze medicamente
54. Publicitatea pentru medicamente eliberate pe bază de prescripție medicală este destinată exclusiv profesioniștilor din domeniul sănătății.
55. Orice formă de publicitate pentru un medicament destinată persoanelor calificate să prescrie sau să elibereze astfel de produse include informații esențiale prevăzute la art.118  alin. (1) din Legea nr. 153/2025 cu privire la medicamente.
56. Prin excepție de la prevederile pct. 55, în cazul publicității de tip reminder destinată persoanelor calificate, materialul publicitar poate include exclusiv denumirea medicamentului sau denumirea comună internațională, dacă aceasta există, ori marca medicamentului.
57. Se interzice:
57.1. promovarea unui medicament înainte de acordarea autorizației de punere pe piață;
57.2. promovarea unui medicament în afara indicațiilor terapeutice aprobate;
57.3. afirmarea faptului că un medicament nu prezintă reacții adverse, toxicitate sau riscuri de dependență, cu excepția cazului în care această afirmație este susținută explicit de informațiile aprobate în RCP;
57.4. utilizarea unor afirmații comparative care susțin că un medicament este mai bun sau mai sigur decât altul, cu excepția cazului în care există o susținere științifică pentru această afirmație.
Secțiunea a 2-a 
Materiale publicitare tipărite destinate persoanelor calificate să prescrie sau să elibereze medicamente
58. Orice material publicitar tipărit destinat profesioniștilor în domeniul sănătății include cel puțin următoarele informații, în conformitate cu RCP:
58.1. denumirea comercială a medicamentului și denumirea comună internațională;
58.2.  forma farmaceutică și concentrația;
58.3.  indicaţii, doze si mod de administrare
58.4.  reacții adverse foarte frecvente și frecvente; 
58.5.  contraindicații
58.6.  numărul și data autorizației de punere pe piață;
58.7. mențiunea: „Acest material publicitar este destinat persoanelor calificate să prescrie, să distribuie și/sau să elibereze medicamente”;
58.8.  modul de eliberare a medicamentului
58.9. data redactării sau a ultimei revizuiri a informației.
59. Informațiile din RCP prevăzute la pct. 58 se imprimă folosind dimensiunea fontului de minim 10 puncte tipografice, indiferent de fontul folosit. Suplimentar, materialul publicitar tipărit destinat persoanelor calificate să prescrie sau să elibereze medicamente poate conține un cod QR, care oferă acces direct la versiunea completă și actualizată a RCP-ului apobat de AMDM.
60. Formatul și modul de prezentare a materialelor publicitare asigură claritatea și ușurința în înțelegere a informațiilor. Notele de subsol, dacă sunt utilizate, sunt evidente și redactate cu caractere suficient de lizibile. 
61. Condițiile privind utilizarea citatelor, tabelelor și altor materiale ilustrative sunt reglementate la art. 119 alin. (3) din Legea nr. 153/2025 cu privire la medicamente. 
62. Ilustrațiile utilizate în materialele promoționale, inclusiv grafice, imagini, fotografii și tabele preluate din studii publicate, respectă cumulativ următoarele condiții:
62.1. să indice în mod clar și complet sursa exactă;
62.2. să fie reproduse fidel, în cazul adaptării sau modificării, acest fapt este indicat;
62.3. să nu inducă în eroare cu privire la caracteristicile, eficacitatea sau siguranța medicamentului.
63. Este interzis ca materialele publicitare destinate persoanelor calificate să prescrie sau să elibereze medicamente să fie lăsate în locuri accesibile publicului larg, așa cum sunt unitățile farmaceutice, sălile de așteptare ale instituțiilor medico-sanitare publice și private.
64. Invitațiile la manifestările medicale destinate persoanelor calificate să prescrie sau să elibereze  pot să includă numai denumirea medicamentului sau denumirea comună internațională și eventual o declarare simplă a indicațiilor pentru a desemna categoria terapeutică a medicamentului sau calea de administrare. În caz contrar, acestea se vor supune reglementărilor prevăzute la prezenta secțiune.
Secțiunea a 3-a
Publicitatea online
65. Dispozițiile generale privind publicitatea medicamentelor destinată persoanelor calificate să prescrie sau să elibereze medicamente, prevăzute la secțiunea 1 din prezentul capitol se aplică în mod corespunzător și publicității realizate online.
66. Publicitatea medicamentelor eliberate pe bază de prescripție medicală, destinată persoanelor calificate să prescrie sau să elibereze medicamente și realizată online, este permisă cu respectarea cumulativă a următoarelor condiții: 
66.1. DAPP asigură accesul exclusiv al profesioniștilor din domeniul sănătății la aceste informații, prin implementarea unui sistem de autentificare securizat, valid și verificabil. 
66.2. informațiile publicitare includ, în mod obligatoriu, RCP în versiunea completă și actualizată;
66.3. informațiile cu caracter medical sunt susținute de dovezi științifice și sunt conforme cu conținutul RCP aprobat.
67. Paginile web care conțin publicitate destinată persoanelor calificate să prescrie sau să elibereze medicamente includ cel puțin următoarele informații: 
67.1. categoria de utilizatori căreia i se adresează;
67.2. numărul unic de identificare și data aprobării materialelor publicitare digitale care sunt distribuite pe pagina web.
68. Orice informație publicată pe site-uri destinate persoanelor calificate să prescrie sau să elibereze medicamente și care constituie o formă de promovare respectă integral cerințele privind conținutul, formatul și modul de prezentare a publicității pentru medicamente, prevăzute în prezentul Regulament.
Secțiunea a 4-a
Sponsorizarea
Subsecțiunea 1
Cerințe generale
69. Sponsorizarea și consultanța în cadrul manifestărilor științifico-practice  și/sau evenimentelor de promovare a medicamentelor de uz uman se realizează în conformitate cu art.121 din Legea nr. 153/2025 cu privire la medicamente.
70. În cadrul publicității destinate persoanelor calificate să prescrie sau să elibereze medicamente, este interzisă oferirea, acordarea sau promisiunea de cadouri, avantaje în bani ori în natură. Prin excepție, pot fi oferite obiecte sau materiale care nu vor depăși valoarea stabilită conform Hotărârii Guvernului nr. 116/2020 privind regimul juridic al cadourilor, relevante pentru practica medicală sau farmaceutică.
71. La evenimentele de promovare a medicamentelor, ospitalitatea se limitează strict la scopul ei principal și nu trebuie extinsă la alte persoane decât profesioniștii din domeniul sănătății.
72. Persoanele calificate să prescrie sau să elibereze medicamente nu trebuie să solicite sau să accepte nici un stimulent interzis conform pct. 70 sau contrar pct. 71 al prezentului Regulament.
73. Prevederile  pct. 70–72 nu se aplică măsurilor existente și practicilor comerciale din Republica Moldova privind prețurile, adaosurile comerciale și rabaturile.
74. Sponsorizarea profesioniștilor din domeniul sănătății exclude orice asociere, direct sau indirect, cu promovarea unui medicament, inclusiv prin utilizarea denumirii comerciale sau prin transmiterea de mesaje promoționale, indiferent de statutul acestuia la eliberare, cu sau fără prescripție medicală.
75. Fabricanții, DAPP sau reprezentanții acestora în Republica Moldova, precum și distribuitorii angro și cu amănuntul de medicamente au obligația să declare către AMDM, anual, până la data de 31 martie a anului în curs, toate activitățile de sponsorizare în conformitate cu art.121 alin. (2). din Legea nr. 153/2025 cu privire la medicamente. Toate activitățile de sponsorizare, precum și orice cheltuieli suportate în anul anterior raportării vor fi declarate în formulare prevăzute la anexa 2.
76. Obligația prevăzută la art. 121 alin. (3) din Legea nr. 153/2025 cu privire la medicamente revine și beneficiarilor activităților de sponsorizare, respectiv medicilor, cadrelor didactice, asistenților medicali, organizațiilor profesionale, organizațiilor de pacienți, precum și oricăror alte tipuri de organizații cu activități referitoare la sănătatea publică, asistența medicală sau farmaceutică. Activitățile de sponsorizare se declară prin formularele prevăzute în anexa nr. 3.
77. În cazul în care sponsorizarea se realizează de către DAPP prin unul sau mai mulți intermediari, atât DAPP, cât și beneficiarul sponsorizării au obligația să declare activitatea de sponsorizare.

78. Informaţiile declarate în formularele prevăzute la pct. 75 și pct. 76 se transmit până la data de 31 martie a anului în curs și se publică în al doilea trimestru al anului pentru anul anterior pe pagina oficială a AMDM şi a entității care desfăşoară activităţile de sponsorizare,


Subsecțiunea a 2-a
Organizarea și sponsorizarea evenimentelor
79. Scopul principal al evenimentului organizat este constituit de obiectivele medicale, științifice, educative sau informaționale relevante și clare. Modul de organizare și creditare a manifestărilor științifico-practice este stabilit de Ministerul Sănătății. Informația prezentată în cadrul evenimentului este imparțială și bazată pe dovezi științifice.
80. Sponsorizarea evenimentelor este permisă numai dacă sunt îndeplinite cumulativ următoarele condiții:
80.1. are ca scop sprijinirea îngrijirii sănătății sau a cercetării; 
80.2. nu constituie și nu este asociată, direct sau indirect, cu promovarea unui medicament, inclusiv prin mesaje promoționale sau prin încurajarea recomandării, prescrierii, achiziționării, distribuirii sau eliberării acestuia; 
80.3. se realizează în baza unei solicitări din partea instituției/ organizației de profil medical  și/sau a persoanei fizice.
81. În cadrul sponsorizării pot fi acoperite exclusiv taxele de participare stabilite de organizator și cheltuielile de transport, cazare și masă ale participanților.
82. Evenimentele se desfășoară într-o locație corespunzătoare scopului principal al evenimentului și naturii activităților desfășurate. 
83. Este interzisă sponsorizarea participării persoanelor calificate să prescrie sau să elibereze medicamente la evenimente independente sau conexe manifestării științifico-practice, cum ar fi evenimente mondene, sportive, culturale și de divertisment organizate de persoane terțe.
84. Nu pot fi organizate sau sponsorizate evenimente care au loc peste hotarele Republicii Moldova, cu excepția când:
84.1. majoritatea participanților la eveniment sunt din afara Republicii Moldova și, din punct de vedere logistic, este justificată organizarea evenimentului într-o altă țară;
84.2. resursele sau expertiza relevantă care constituie obiectul sau subiectul evenimentului se concentrează într-o altă țară, astfel este justificată desfășurarea evenimentului peste hotarele Republicii Moldova.
Secțiunea a 5-a
Facilitarea accesului la programe educaționale, materiale științifice, bunuri sau servicii medicale
85. Prevederile prezentei secțiuni se aplică programelor din cadrul manifestărilor  științifico-practice organizate de entitățile profesionale (asociații, societăți) medicale, farmaceutice și stomatologice, evenimente aprobate prin ordinul Ministrului Sănătății și sponsorizate de către DAPP/reprezentantul acestuia pentru activități educaționale, cercetare științifică, vizite de studiu, prestării serviciilor medicale, precum și furnizării de bunuri și servicii instituțiilor din domeniul asistenței medicale. 
86. Activitățile menționate la pct. 84 sunt permise numai dacă sunt îndeplinite următoarele condiții:
86.1. să nu implice, direct sau indirect, elemente de promovare a unui medicament;
86.2. să nu fie condiționate de prescrierea, recomandarea, distribuirea sau utilizarea unui medicament.
87. Testările nonclinice, studiile de siguranță postautorizare și alte activități de colectare a datelor se realizează exclusiv în scop științific sau educațional, fiind interzisă utilizarea acestora ca formă de promovare deghizată. Nu constituie obiectul promovării medicamentelor de uz uman următoarele activități:
87.1. granturile educaționale independente;
87.2. sponsorizarea logistică a manifestărilor științifice;
87.3. participarea profesioniștilor din domeniul sănătății la activități de educație medicală continuă;
87.4. organizarea expozițiilor profesionale și a standurilor informaționale conforme prevederilor legale.
Secțiunea a 6-a
Publicitatea în cadrul manifestărilor științifico-practice și evenimentelor de promovare a medicamentelor
88. Publicitatea desfășurată în cadrul manifestărilor științifico-practice și evenimentelor de promovare a medicamentelor, cu caracter local, regional, național sau internațional, este adresată exclusiv persoanelor calificate să prescrie sau să elibereze medicamente.
89. DAPP sau reprezentantul legal al acestuia are obligația de a notifica AMDM, anterior desfășurării  evenimentelor organizate, următoarele informații:
89.1. tipul evenimentului în cadrul căruia se efectuează publicitatea medicamentelor;
89.2. materialele educaționale care vor fi distribuite în cadrul manifestării;
89.3. informațiile medicale furnizate în cadrul acestor manifestări – slide-urile din prezentarea care fac referire la caracteristicile produsului, și nu întreaga prezentare;
89.4. obiectele promoționale distribuite (se enumeră);
89.5. specialitățile profesioniștilor din domeniul sănătății cărora le sunt adresate informațiile.
90. Notificarea se depune cu cel puțin 10 zile înainte de desfășurarea evenimentului, prin completarea formularelor prevăzute la anexa nr. 5.
91. Se permite oferirea serviciilor de consultanță în cadrul manifestărilor științifico-practice și evenimentelor de promovare a medicamentelor în conformitate cu art. 121 din Legea nr. 153/2025 cu privire la medicamente cu condiția ca necesitatea acestor servicii să fie clar identificată și documentată.
92. Persoanele care prestează servicii de consultanță dețin experiența și competența necesare, iar criteriile de selecție a acestora sunt corelate direct cu necesitatea identificată.
93. Serviciile de conferențiere oferite de consultanți se prestează în condițiile art. 121 alin. (1) din Legea nr. 153/2025 cu privire la medicamente, în baza unui contract scris, încheiat anterior începerii prestării serviciilor.
94.  Contractele încheiate cu consultanții includ clauze privind obligația acestora de a declara relația contractuală cu sau entitatea care a acordat sponsorizarea, ori de câte ori prezintă public informații care fac obiectul contractului. 
95. Încheierea contractelor de consultanță sau conferențiere, este interzisă în cazul în care constituie un stimulent pentru recomandarea, prescrierea, achiziționarea, distribuirea sau eliberarea medicamentelor.

Secțiunea a 7-a
Cerințe specifice privind distribuirea mostrelor și obiectelor promoționale
96. Condițiile pentru distribuirea de mostre, în mod excepțional numai profesioniștilor din domeniul sănătății sunt prevăzute la art. 123 din Legea nr. 153/2025 cu privire la medicamente. 
97. DAPP, reprezentanțele acestora, precum și alte entități împuternicite pot să ofere obiecte promoționale exclusiv în timpul evenimentelor organizate de acestea, dacă respectivele obiecte nu sunt inscripționate cu marca unui medicament și/sau a întreprinderii farmaceutice. 
98. Transmiterea materialelor informative sau educaționale și/sau a obiectelor promoționale de utilitate medicală nu reprezintă un îndemn de a recomanda, prescrie, achiziționa, distribui, elibera sau administra un medicament.
99. Se interzice: 
99.1. cointeresarea materială directă sau indirectă în promovarea unui medicament anumit a persoanelor calificate să prescrie sau să elibereze medicamente, inclusiv sub forma plăților în numerar sau în echivalent de numerar;
99.2. organizarea oricărui tip de concurs, acțiune, loterie etc. care au ca scop obținerea beneficiului material în funcție de recomandarea, indicarea, prescrierea sau eliberarea anumitor medicamente;
99.3. oferirea formularelor de rețetă cu sigla DAPP/reprezentantului acestuia sau cu proprietăți indigo, care în continuare pot servi la evidența frecvenței de prescriere a medicamentelor și eliberare a acestora de către persoanele calificate;
99.4. organizarea manifestărilor culturale sau altor evenimente adiționale manifestărilor științifico-practice, care ar avea drept scop motivarea persoanelor calificate să promoveze anumite medicamente.
100. În conformitate cu art.118 alin. (4) din Legea nr. 153/2025 cu privire la medicamente, se interzice utilizarea în activitatea profesională de către persoanele calificate să prescrie sau să elibereze  medicamente, obiecte promoționale oferite de reprezentanții oficiali ai acestor companii.
Capitolul V
OBLIGAȚII ALE DAPP ÎN DOMENIUL PUBLICITĂȚII
101. Obligații ale DAPP în domeniul publicității sunt prevăzute la 
art. 125 din Legea nr. 153/2025 cu privire la medicamente.
102. DAPP sau reprezentanții legali ai acestuia au obligația să se asigure că profesioniștii din domeniul sănătății sunt imediat informați referitor la orice modificare importantă sau relevantă a informațiilor disponibile despre medicament, utilizate în campaniile promoționale.
103. În cazul modificării termenilor autorizației de punere pe piață (numele medicamentului, compoziția medicamentului, indicațiile terapeutice, dozajul și modul de administrare, informațiile de siguranță, ambalajul și etichetarea, DAPP, producătorul sau locul de fabricație) și/sau de practică medicală, DAPP/reprezentantul acestuia are obligația de a asigura că materialele publicitare sunt actualizate în mod corespunzător, reflectând integral informațiile noi și, după caz, diferențele relevante.
104. DAPP, reprezentanța oficială a acestuia, precum și entitățile împuternicite sunt responsabile pentru conținutul materialelor informative referitoare la medicamentele proprii, indiferent de caracterul promoțional al acestora. În cazul materialelor difuzate prin intermediul agențiilor de marketing contractate, se indică în mod clar faptul că difuzarea este sponsorizată de către respectivul DAPP.
105. Cerințe față de reprezentanții medicali sunt stipulate la art.120 din Legea nr. 153/2025 cu privire la medicamente.
Capitolul VI
PROCEDURA DE APROBARE ȘI
 PROCEDURA DE NOTIFICARE 
106. În vederea asigurării unei evaluări corecte și echitabile AMDM instituie o comisie multidisciplinară atribuțiile căreia includ:
106.1.  evaluarea și aprobarea materialelor publicitare destinate publicului larg și persoanelor calificate să prescrie sau să elibereze medicamente;
106.2. analiza consultativă a materialelor educaționale destinate pacienților și profesioniștilor din domeniul sănătății notificate, care urmează a fi distribuite în cadrul manifestărilor științifico-practice și evenimentelor de promovare a medicamentelor.
107. Regulamentul privind organizarea și funcționarea Comisiei de publicitate, procedura de evaluare si aprobare a materialelor publicitare la medicamente, procedura de notificare a altor forme de publicitate sunt aprobate prin Ordin al AMDM, care va fi plasat pe site-ul web oficial al AMDM. 
107.1. Se supun aprobării toate materialele publicitare destinate atât publicului larg cât și persoanelor calificate să prescrie sau să elibereze medicamente. 
107.2. Se supun notificării următoarele forme de publicitate: 
107.2.1. materialele publicitare pentru care au fost aplicate modificări fără a avea impact asupra informațiilor despre medicament (modificări de ordin administrativ, de design, editoriale etc.). Acestea se vor notifica la AMDM cu păstrarea numărului unic de identificare, fără a fi supuse procedurii de aprobare/reaprobare.
107.2.2. materialele educaționale;
107.2.3. activitățile de sponsorizare, atât din partea DAPP/reprezentantului DAPP privind publicitatea cât și din partea beneficiarului, în conformitate cu anexele nr.3 și nr. 4.
107.2.4. lista obiectelor promoționale distribuite; 
107.2.5. seturi de slide-uri din prezentările care fac referire la caracteristicile produsului, şi nu întreaga prezentare.
108. DAPP sau reprezentantul legal al acestuia depune la AMDM cererea de aprobare a materialului publicitar, conform anexei nr. 4. La cerere se anexează următoarele materiale: 
108.1. copia materialului publicitar; 
108.2. actul ce confirmă împuternicirile persoanei care reprezintă interesele în relația cu AMDM privind publicitatea;
108.3. dovada achitării serviciului de evaluare a materialelor publicitare, în conformitate cu tarifele aprobate prin Hotărârea Guvernului nr. 348/2014 cu privire la tarifele pentru serviciile prestate de către Agenția Medicamentului și Dispozitivelor Medicale.
109. Pentru materialul publicitar sub formă de spot audio/video se prezintă versiunea electronică a acestuia. În cazul materialelor audio/video, inclusiv celor difuzate online, se acceptă depunerea storyboard-ul materialului, în locul versiunii finale a spotului audio/video. În acest caz DAPP își asumă responsabilitatea depunerii versiunii finale, după aprobarea prealabilă de către AMDM a schiței scenariului depus. Numărul unic de identificare va fi atribuit după depunerea versiunii finale a spotului audio/video.
110. Perioada de evaluare a tuturor formelor de publicitate este de 15 zile lucrătoare de la data confirmării plății. Acest termen poate fi pus în „stop cronometru” în cazul depistării neconformităților cu normele prezentului Regulament. În acest caz se va transmite  reprezentantului DAPP privind publicitatea o solicitare de modificare a materialului publicitar și de înlăturare a neconformităților, indicând motivele necorespunderii.  
111. În termen de 30 zile lucrătoare de la data primirii solicitării,  reprezentantul DAPP privind publicitatea va depune la AMDM materialul publicitar modificat conform solicitării. În caz contrar materialul este considerat respins, fără returnarea tarifului de evaluare. Termenul de evaluare repetată este de 15 zile.
112. În cazul în care materialul publicitar a fost  aprobat, AMDM va publica pe site-ul web oficial lista materialelor publicitare aprobate și va atribui un număr unic de identificare și data aprobării acestuia. 
113. DAPP asigură că pe materialele publicitare distribuite ulterior aprobării AMDM, sunt inscripționate numărul unic de identificare și data aprobării. După ce a fost asigurată inscripționarea numărului unic de identificare a materialului publicitar, acesta poate fi difuzat și/sau distribuit.
114. AMDM asigură păstrarea pe parcursul a cel puțin 3 ani a tuturor documentelor atașate privind aprobarea materialului publicitar, precum și varianta electronică a spotului aprobat. 
115. DAPP sau reprezentantul DAPP privind publicitatea poartă răspundere contravențională pentru veridicitatea și conformitatea informației difuzate/ expuse cu originalul notificat.
116. Termenul de valabilitate al materialului publicitar este nelimitat, iar în cazul unor modificări ale termenilor autorizației de punere pe piață (numele medicamentului, compoziția medicamentului, indicațiile terapeutice, dozajul și modul de administrare, informațiile de siguranță, ambalajul și etichetarea, DAPP, producătorul sau locul de fabricație) și/sau de practică medicală, DAPP asigură reaprobarea materialului publicitar. 
Capitolul VII
SUPRAVEGHEREA ȘI CONTROLUL PUBLICITĂȚII
117. Pentru asigurarea practicării unei publicități veridice, corecte, fără exagerări, pentru medicamentele de uz uman, în conformitate cu prevederile prezentelor norme, AMDM exercită funcția de monitorizare și control al publicității, verificând respectarea prevederilor legale, în conformitate cu art. 124 din Legea nr. 153/2025 cu privire la medicamente.
118. În cazul în care vor fi încălcate regulile de promovare etică a medicamentelor, în baza evaluării gradului de risc, AMDM va iniția controlul de stat pentru a aplica măsurile restrictive în conformitate cu Legea nr.131/2012 privind controlul de stat. 

119. În vederea asigurării controlului publicității la medicamente AMDM:
119.1. verifică respectarea prevederilor legislative privind publicitatea la medicamente de uz uman;
119.2. ordonă încetarea publicității înșelătoare, în conformitate cu art.124, alin (2) din Legea 153/2025 cu privire la medicamente;
119.3. înregistrează și examinează toate sesizările primite;
119.4. constată încălcările ce țin de publicitatea și promovarea medicamentelor care conțin elementele constitutive ale contravenției;
119.5. emite prescripții de înlăturare a încălcărilor depistate  privind publicitatea medicamentelor, conform Legii nr. 131/2012 privind controlul de stat.
120. Orice persoană fizică sau juridică poate sesiza AMDM referitor la încălcarea normelor privind publicitatea și promovarea medicamentelor. Sesizarea se depune în conformitate cu prevederile Codului administrativ al Republicii Moldova nr. 116/2018, cu respectarea următoarelor cerințe:
120.1. prezentarea detaliată referitoare la tipul, momentul și locul sub care a fost observată respectiva formă de publicitate;
120.2.  prezentarea unui exemplar al materialului publicitar care face subiectul sesizării, dacă este posibil;
120.3.  prezentarea, după caz, a dovezilor privind contactarea prealabilă a furnizorului de publicitate pentru soluționarea amiabilă a divergenţelor. 
121. În cazul nerespectării prevederilor referitoare la publicitatea medicamentelor de uz uman, precum şi în cazul nerespectării prevederilor legate de obligativitatea DAPP de a instrui persoanele care vin în contact cu profesioniștii din domeniul sănătăţii în scopul promovării medicamentelor de uz uman, AMDM   aplică sancțiuni în conformitate cu Codul contravențional nr. 218/2008.


Anexa nr. 1
			la Regulamentul cu privire la publicitatea medicamentelor de uz uman


Tipuri (forme) de materiale publicitare
	Nr. crt.
	Denumire material publicitar
	Descriere material

	1.
	Pliant
	Material publicitar sau informativ imprimat pe hârtie de dimensiuni variabile, destinat pentru persoanelor calificate să prescrie și/sau să distribuie medicamente, precum și publicului larg

	2.
	Material suspendat
	Material care se agață de tavan sau tejghea la nivel maxim, vizibil consumatorului

	3.
	Afiș/ poster
	Mijloc de transmitere a unui mesaj privind abordarea unor probleme generalizate sau  administrarea corectă a unui medicament, ce se expune în farmacii sau instituții medico-sanitare

	4.
	Prospect (Leaflet)
	Informație cu caracter general destinată publicului larg, ce se expune pe hârtie format A5 sau A6. Ex.: „Călăuză pentru pacient”.

	5.
	Broșură (Booklet)
	Material informativ imprimat pe hîrtie sub formă de carte cu copertă moale și cu un număr redus de foi, destinat persoanelor calificate să prescrie și/sau să elibereze medicamente

	6.
	Carte de dozare (Dosage card)
	Material informativ expus în format mic (dimensiunea buzunarului), care conține dozele pentru diverse produse și este destinat pentru medici

	7.
	Catalog de produse și de prezentare
	Informație prescurtată despre produsele unei companii sau despre companie

	8.
	Manual
	Carte care întrunește noțiuni fundamentale, precum și informații detaliate despre produsele medicamentoase și este destinată pentru persoanele calificate să prescrie și/sau să elibereze medicamente

	9.
	Fluturaș (Flyer)
	Material informativ pentru publicul larg, care se lasă în farmacii și instituții medico-sanitare.

	10.
	Agendă
	Carnet pe care sînt însemnate zilele, folosit pentru diferite notițe referitoare la anumite date, acțiuni etc. și care are imprimat logoul companiei

	11.
	Calendar
	Indicator sistematic al succesiunii lunilor și zilelor unui an, care are imprimat pe verso logo-ul companiei sau sumarul unui medicament

	12.
	Covoraș pentru mouse (mouse mat)
	Suprafață de lucru pentru tipul de manipulator numit mouse

	13.
	Material autocolant
	Mijloc de transmitere a unui mesaj cu caracter publicitar sau informativ, de dimensiuni variabile, imagine tipărită în oglindă, ce se aplică pe suprafețe mate sau transparente fără a fi umezită și care se adresează publicului larg

	14.
	Wobbler / Stopper / Shelf talker
	Materiale publicitare pentru raft
· se aplică la raftul cu produse
· dimensiune 10-15 cm + codița metalică sau PVC
· pentru a atârna în afara raftului
· dimensiune 10-15 cm + sistem de prindere între două rafturi, perpendicular pe raft, astfel încât poate fi văzut din lateral
· - 30 - 70 cm - se aplică pe lungimea raftului

	15.
	Counter Display
	cu diferite forme vizuale; poate include sau nu rafturi de diverse dimensiuni care se pun pe counter (există și LAMA display sau Totemuri de counter de aprox. 50 cm înălțime)

	16.
	Restiera Branding pentru restiere
	Dispozitiv destinat pentru recepționarea sumei încasate și a restului.
poster sau pachet de produs (incorporat în plasticul restierei) de dimensiunea restierei încorporat în materialul din care este făcută aceasta (PVC)

	17.
	LAMA display / Totem / Floor display
	tub din carton printat față-verso 1,54 - 2,00 m

	18.
	Floor sticker
	abțibild lipit pe podea, la intrarea în farmacie sau în zona counter

	19.
	Poster farmacie
	poate fi printat pe hârtie/ carton/ poliplan/ backlite și poate avea dimensiuni și forme variate în funcție de specificul farmaciei - încadrat în rame, casete luminoase

	20.
	Vitrofanii
	 postere lipite direct pe geamul farmaciei, pot fi de dimensiuni diferite.

	21.
	Semn închis/ deschis sau trage/ împinge sau orar farmacie
	 sticker care se lipește pe ușa farmaciei

	22.
	Huse porți de securitate
	huse din carton/ textil/ PVC care îmbracă porțile de securitate

	23. 
	Dummy box (Macheta)
	- machetă de dimensiune mult mai mare, din carton/ PVC care respectă artwork-ul produsului;

	24.
	Display de podea
	-raft din carton/ sticlă/ plexi care se plasează pe podea, independent de mobilierul farmaciei; poate conține informații și/ poate constitui suport pentru alte materiale publicitare; (poate conține mini-dummy box-uri)

	25.
	Banner congres/ expoziție
-Banner out-door,
- Banner online
	panou publicitar de diferite formate și dimensiuni (de tip roll-up, tip afiș) cu conținut mai redus de informații

	26.
	Mapă de presă
	 set de materiale folosit în cadrul unei conferințe de presă, cu conținut adaptat în funcție de publicul țintă


	27.
	Spot audio / video
	este un mesaj publicitar scurt, de obicei de 15-30 de secunde (sau chiar mai scurt -10 sec), difuzat la radio (audio) sau TV/ online (video), creat pentru a promova un medicament.


	28.
	Roll-up
	Un sistem de expunere portabil format dintr-un panou grafic retractabil (printat pe material flexibil) care se rulează într-o casetă metalică de bază. Este utilizat frecvent la evenimente, conferințe sau în magazine datorită ușurinței de transport și montare

	29.
	Alte exemple
	

	
	Obiecte promoționale

	
	Textile

	1.
	Tricou

	2.
	Geantă

	3.
	Șapcă

	4.
	Șervet

	
	Ambalaje personalizate

	6.
	Cutii

	7.
	Sacoșe / Pungi

	8.
	Mape

	
	Obiecte personalizate/ rechizite de birou

	9.
	Pix / Creion

	10.
	Brichetă

	11.
	Breloc

	12.
	Ceas de perete sau de birou

	13.
	Umbrelă

	14.
	Calendar de perete sau de birou

	15.
	Calculator de birou

	16.
	Termos

	17.
	Cană

	18.
	Suport pentru rechizite de birou

	19.
	Alte exemple care pot servi drept obiect promoțional







	
Anexa nr. 2 
			la Regulamentul cu privire la publicitatea medicamentelor de uz uman

CERERE DE APROBARE AMATERIALULUI PUBLICITAR PENTRU MEDICAMENTE

DATE ADMINISTRATIVE
.

Denumirea comercială a medicamentului: __________________________________________________

Concentrația / Doza ____________________________________________________________________
	
Forma farmaceutică: ___________________________________________________________________

Substanța/ substanțele activă/ active:_______________________________________________________
Solicitant:___________________________________________________________________________

Persoana împuternicită de solicitant pentru comunicarea cu Agenția Medicamentului și Dispozitivelor Medicale în timpul procedurii de examinare a materialului publicitar:	_________________________
____________________________________________________________________________________ 

Se confirmă prin prezenta că taxele vor fi plătite conform prevederilor actelor normative privind modul de efectuare a plății.

Solicitant/ persoana împuternicită:

Semnătura _______________________________

Nume ___________________________________
Funcția __________________________________

Locul ___________________________________

[bookmark: Texte10]Data (zi/ lună/ an) __________________________




1. PARTICULARITĂȚI ALE APROBĂRII MATERIALULUI PUBLICITAR PENTRU MEDICAMENTE 

1.1. Forma farmaceutică, concentrația (doza), mărimea ambalajului, numărul autorizației de punere pe piață, conform Nomenclatorului de stat al medicamentelor.

1.1.1. Forma farmaceutică: ____________________________________________________________
1.1.2. Doză/ concentrație:  _____________________________________________________________   
1.1.3. Substanța activă/ substanțe active: __________________________________________________
1.1.4. Mărimea ambalajului:	________________________________________________________
1.1.5. Numărul și data înregistrării: ______________________________________________________

1.2. Tipul de material publicitar
1.2.1. Tipul de material publicitar (Anexa 1 la Regulament): _________________________________________
1.2.2. Publicul-țintă (public larg/ persoane calificate să prescrie sau să elibereze medicamente):_________________________________________
1.2.3 Mijlocul de transmitere a publicității: _________________________________________________
____________________________________________________________________________________

1.3. DAPP/Reprezentant al DAPP privind publicitatea/ 
1.3.1  Reprezentant al DAPP privind publicitatea / persoana/ entitatea pentru comunicarea cu Agenția Medicamentului și Dispozitivelor Medicale în timpul procedurii de aprobare a materialului publicitar: _________________________________________________________________
Numele Reprezentantului al DAPP privind publicitatea / persoanei de contact: _____________________________________________________________________________
Telefon: ____________________________________________________________________________
Denumirea entitățiicare depune materialul publicitar spre aprobare:________________________
____________________________________________________________________________________
Codul fiscal al DAPP/entității pentru comunicarea cu Agenția Medicamentului și Dispozitivelor Medicale : ______________________________________________________________
Data și numărul înregistrării de stat a DAPP/entității: ____________________________________________
Adresa juridică a c DAPP/entității:: ____________________________________________________________
Telefon: _____________________________________________________________________________
e-mail: ______________________________________________________________________________
	
2. DOCUMENTE ANEXATE LA CERERE

 
2.1. Copia materialului publicitar __________________________________________________

2.2. Copia dovezii achitării taxei pentru aprobarea materialului publicitar
2.3. Actul ce confirmă împuternicirile persoanei care reprezintă interesele solicitantului în relația cu Agenția Medicamentului și Dispozitivelor Medicale privind publicitatea medicamentului

L.Ș.


											 Anexa nr. 3 
 la Regulamentul cu privire la publicitatea medicamentelor de uz uman

FORMULAR DE DECLARARE PENTRU SPONSOR
	

	FORMULAR DE DECLARARE 

	Nr. crt.
	Denumirea societății declarante
	Numele și prenume le persoanelor  calificate Denumirea  IDS1/ ODS2
	Specialitatea persoanelor calificate din domeniul sanatatii
	Adresa unde își desfășoară activitatea principală
	SPONSORIZARE
	ALTE TIPURI DE CHELTUIELI
	Total

	
	
	
	
	
	Sponsorizări
	Onorarii pentru servicii
	Alte cheltuieli
	Suma (lei)
	Data contractului
	Data plății
	

	
	
	
	
	
	Natura sponsorizării3
	Descrierea activității4
	Suma (lei)
	Data contractului
	Data plății / data predarii bunului
	Descrierea activității
	Suma (lei)
	Cheltuieli asociate executării serviciilor prevăzute în contractele de servicii (alimentare,transport , cazare și suma necesară)
	Data contractului
	Data plății
	
	
	
	
	

	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 
	 




Note:
1. instituții din domeniul sănătății
2. organizații profesionale, organizații de pacienți și orice alt tip de organizații care au activități în domeniul sănătății 
3. se va completa: mijloace financiare / mijloace materiale
4. descrierea activității conform contractului. Exemple de tipuri de contracte servicii în funcție de  natura serviciilor:
· conferențiere; 
· consultanță: de exemplu, dar fără a se limita la: consiliu consultativ/ advisory board, opinia expertului/ expert opinion, redactare medicală și training pentru angajații companiei;
· cesiune drepturi de autor.


  
Anexa nr. 4 
la Regulamentul cu privire la publicitatea medicamentelor de uz uman

FORMULAR DE DECLARARE 

	Nr. crt.
	Declarant
	Numele și prenumele
sponsorului
	Adresa 
	SPONSORIZARE
	ALTE TIPURI DE CHELTUIELI
	Total

	
	
	
	
	Natura sponsorizării 1
	Descrierea activității 2
	Suma3 (lei)
	Data contractului
	Data plății / 
Data predării bunului
	Descrierea2 activității
	Suma3 (lei)
	Data contractului
	Data plății / 
Data predării bunului
	

	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 
	 
	 
	 
	 
	 



Note:
1. se va completa: 
· sponsorizare mijloace financiare; 
· sponsorizare mijloace materiale. 
2. se va completa: conform obiectului contractului. Exemple de tipuri de contracte servicii în funcție de natura serviciilor: 
· conferențiere;  
· consultanță: de exemplu, dar fără a se limita la: consiliu consultativ/ advisory board, opinia expetului/ expert opinion, redactare medicală și training pentru angajații companiei; - cesiune drepturi de autor.
  3. suma net

Anexa 5 
la Regulamentul cu privire la publicitatea medicamentelor de uz uman

FORMULAR DE NOTIFICARE A MANIFESTĂRILOR ȘTIINȚIFICO-PRACTICE/EVENIMENTELOR DE PROMOVARE A MEDICAMENTELOR

	Data evenimentului
	Locația de desfășurare a evenimentului
	DAPP/Reprezentanța/ 
	Tipul evenimentului
	Materialele distribuite în cadrul manifestării/evenimentului 
	Obiectele promoționale distribuite  cadrul manifestării/evenimentului
	Specialitatea profesioniștilor din domeniul sănătii
	Slide-uri Power Point

